เขตนิเวศนีโอทรอปิคอล

**เขตนีโอทรอปิคอล** หรือ **เขตนิเวศนีโอทรอปิคอล** () เป็นหนึ่งในแปดเขตทางชีวภูมิศาสตร์ที่รวมกันเป็นพื้นผิวดินของโลก ในทางกายภาพ เขตนี้ครอบคลุมพื้นที่ภูมิภาคนิเวศบนบกเขตร้อนของทวีปอเมริกา และรวมถึงเขตภูมิอากาศแบบอบอุ่นทั้งหมดของทวีปอเมริกาใต้

## นิยามศัพท์
ในทางชีวภูมิศาสตร์ เขตนีโอทรอปิคอลเป็นหนึ่งในแปดเขตบนพื้นผิวโลก เขตนี้ครอบคลุมพื้นที่ในทวีปอเมริกาใต้ อเมริกากลาง หมู่เกาะแคริบเบียน และทางตอนใต้ของทวีปอเมริกาเหนือ ในประเทศเม็กซิโก พื้นที่ที่อยู่ในเขตนีโอทรอปิคอลได้แก่ คาบสมุทรยูกาตัน ที่ราบลุ่มทางตอนใต้ และพื้นที่ส่วนใหญ่ตามชายฝั่งตะวันออกและตะวันตก รวมถึงแหลมทางตอนใต้ของคาบสมุทรบาฆากาลิฟอร์เนีย ในประเทศสหรัฐ เซาท์ฟลอริดาและบริเวณชายฝั่งของเซ็นทรัลฟลอริดา ถือว่าอยู่ในเขตนีโอทรอปิคอลเช่นกัน

เขตนีโอทรอปิคอลยังครอบคลุมพื้นที่เขตภูมิอากาศอบอุ่นทางตอนใต้ของทวีปอเมริกาใต้ด้วย ในทางกลับกันอาณาจักรพฤกษานีโอทรอปิคอล (Neotropical Floristic Kingdom) ไม่รวมพื้นที่ทางตอนใต้สุดของทวีปอเมริกาใต้ จะจัดอยู่ในอาณาจักรแอนตาร์กติก (Antarctic floristic kingdom)

เขตนีโอทรอปิคอลได้มีการกำหนดขอบเขตจากความคล้ายคลึงกันของสัตวชาติ (fauna) หรือพฤกษชาติ (flora) โดยสัตวชาติและพฤกษชาติในเขตนี้มีความแตกต่างจากเขตนีอาร์คติก (ซึ่งครอบคลุมพื้นที่ส่วนใหญ่ของทวีปอเมริกาเหนือ) เนื่องจากทวีปทั้งสองแยกออกจากกันเป็นเวลานาน และจากการก่อตัวของคอคอดปานามาเมื่อประมาณสองถึงสามล้านปีก่อน ทำให้ทวีปอเมริกาเหนือและอเมริกาใต้เชื่อมต่อกัน นำไปสู่เหตุการณ์สำคัญทางชีวภูมิศาสตร์ที่เรียกว่าการแลกเปลี่ยนครั้งใหญ่ของอเมริกา (Great American Interchange)

เขตนีโอทรอปิคอล มีพื้นที่ป่าฝนเขตร้อน (รวมถึงป่าใบกว้างชื้นในเขตร้อนและกึ่งเขตร้อน) มากกว่าเขตทางชีวภูมิศาสตร์อื่น โดยแผ่ขยายตั้งแต่ทางตอนใต้ของประเทศเม็กซิโก ผ่านอเมริกากลางและอเมริกาใต้ทางตอนเหนือ ไปจนถึงทางตอนใต้ของประเทศบราซิล รวมถึงป่าดิบชื้นแอมะซอนอันกว้างใหญ่ ภูมิภาคนิเวศป่าฝนเหล่านี้ถือเป็นหนึ่งในแหล่งสำรองความหลากหลายทางชีวภาพที่สำคัญที่สุดของโลก นอกจากนี้ป่าฝนเหล่านี้ยังเป็นแหล่งที่อยู่ของกลุ่มชนพื้นเมืองหลากหลายกลุ่ม ซึ่งยังคงดำรงชีวิตตามวิถีดั้งเดิมและวัฒนธรรมของตนเองในระดับต่าง ๆ ภายในสิ่งแวดล้อมนี้ แต่จำนวนของกลุ่มชนพื้นเมืองเหล่านี้ที่ยังคงไม่ถูกรบกวนจากอิทธิพลภายนอกยังคงลดลงอย่างมากอย่างต่อเนื่อง อันเนื่องมาจากการขยายเขตเมืองอย่างรวดเร็ว การสร้างถนน การเลี้ยงสัตว์เร่ร่อน และอุตสาหกรรมป่าไม้ ซึ่งรุกล้ำเข้าไปในพื้นที่ดั้งเดิมและสิ่งแวดล้อมที่กลุ่มชนอาศัยอยู่ แม้จะอยู่ท่ามกลางสถานการณ์ที่ถดถอยเช่นนี้ "แหล่งรักษา" ความหลากหลายของมนุษย์ขนาดใหญ่นี้ก็ยังคงดำรงอยู่ แม้จะถูกลดทอนลงไปมากแล้วก็ตาม เฉพาะในทวีปอเมริกาใต้เพียงแห่งเดียว ปัจจุบันยังคงมีภาษาพื้นเมืองและภาษาถิ่นที่ใช้อยู่ประมาณ 350–400 ภาษา (ลดลงจากประมาณ 1,500 ภาษาที่มีอยู่ในช่วงที่ชาวยุโรปเริ่มเข้ามาติดต่อครั้งแรก) โดยจัดอยู่ในตระกูลภาษาที่แตกต่างกันประมาณ 37 ตระกูล และยังมีอีกจำนวนหนึ่งที่ยังไม่จำแนกหรือเป็นภาษาเอกเทศ ภาษาเหล่านี้และวัฒนธรรมของกลุ่มชนที่ใช้ภาษานั้นจำนวนมากกำลังตกอยู่ในภาวะเสี่ยงสูญ ดังนั้นการอนุรักษ์ในเขตนีโอทรอปิคอลจึงเป็นประเด็นทางการเมืองที่สำคัญ ซึ่งก่อให้เกิดข้อถกเถียงมากมายเกี่ยวกับการพัฒนาสิทธิของชนพื้นเมือง สิทธิทางนิเวศวิทยา ตลอดจนการเข้าถึงหรือความเป็นเจ้าของทรัพยากรธรรมชาติ

## เชิงอรรถและอ้างอิง

## บรรณานุกรมอ้างอิงและทั่วไป
* Albert, J. S., and R. E. Reis (2011).  ''Historical Biogeography of Neotropical Freshwater Fishes''. University of California Press, Berkeley. 424 pp. .
* Bequaert, Joseph C. "An Introductory Study of Polistes in the United States and Canada with Descriptions of Some New North and South American Forms (Hymenoptera; Vespidæ)". *Journal of the New York Entomological Society* 48.1 (1940): 1–31.
* Cox, C. B.; P. D. Moore (1985). *Biogeography: An Ecological and Evolutionary Approach* (Fourth Edition). Blackwell Scientific Publications, Oxford.
* Dinerstein, E., Olson, D. Graham, D. J. et al. (1995). ''A Conservation Assessment of the Terrestrial Ecoregions of Latin America and the Caribbean''. World Bank, Washington, D.C.
* Olson, D. M., B. Chernoff, G. Burgess, I. Davidson, P. Canevari, E. Dinerstein, G. Castro, V. Morisset, R. Abell, and E. Toledo. 1997. ''Freshwater biodiversity of Latin America and the Caribbean: a conservation assessment''. Draft report. World Wildlife Fund-U.S., Wetlands International, Biodiversity Support Program, and United States Agency for International Development, Washington, D.C.
* Reis, R. E., S. O. Kullander, and C. J. Ferraris Jr. 2003. *Check List of the Freshwater Fishes of South and Central America*. Edipucrs, Porto Alegre. 729 pp.
* Udvardy, M. D. F. (1975). ''A classification of the biogeographical provinces of the world''. IUCN Occasional Paper no. 18. Morges, Switzerland: IUCN.
* van der Sleen, Peter, and James S. Albert, eds. *Field Guide to the Fishes of the Amazon, Orinoco, and Guianas*. Princeton University Press, 2017.

## แหล่งข้อมูลอื่น

* List of terrestrial ecoregions
* Eco-Index, a bilingual searchable reference of conservation and research projects in the Neotropics; a service of the Rainforest Alliance
* NeoTropic 
* Acosta, Guillermo et al., 2018. "Climate change and peopling of the Neotropics during the Pleistocene-Holocene transition". *Boletín de la Sociedad Geológica Mexicana*. .

หมวดหมู่:ชีวภูมิศาสตร์